นายกรัฐมนตรี ยืนยัน โครงการรถไฟไทย-จีน เดินหน้าตามกรอบเวลาที่กำหนด ส่วนการก่อสร้างเทอร์มินอล 2 สุวรรณภูมิ เตรียมเชิญทุกฝ่ายหารือ เพื่อหาทางแก้ปัญหา แต่ยืนยันต้องเดินหน้าสร้างเทอร์มินอล 2 ต่อไป
พลเอก ประยุทธ์ จันทร์โอชา นายกรัฐมนตรีและรัฐมนตรีว่าการกระทรวงกลาโหม กล่าวถึง ความคืบหน้าโครงการรถไฟความเร็วสูงไทย-จีน กรณีสัญญา 2.3 (งานระบบราง ระบบไฟฟ้าและเครื่องกล รวมทั้งจัดหาขบวนรถไฟและฝึกอบรมบุคลากร) ว่า ได้รับรายงานจากกระทรวงคมนาคมมีการเจรจากับทางการจีนเป็นระยะๆ ซึ่งไม่มีปัญหาใดๆ สามารถดำเนินการต่อไปได้และยังเป็นไปตามกรอบเวลาที่กำหนดไว้        ส่วนความคืบหน้าโครงการเทอร์มินอล 2 สุวรรณภูมิ หลังหลายหน่วยงาน เช่น สมาคมสถาปนิกสยาม ในพระบรมราชูปถัมภ์ เคยทักท้วงเรื่องการก่อสร้างที่ไม่เป็นไปตาม Master Plan นั้น นายกรัฐมนตรี กล่าวว่า ได้มีการหารือกับรัฐมนตรีว่าการกระทรวงคมนาคม ซึ่งรายงานว่า จะมีการเปิดรับฟังความคิดเห็นจากผู้ที่เกี่ยวข้องทุกฝ่าย รวมถึงกลุ่มผู้คัดค้าน ซึ่งจะเปิดให้มีการรับฟังความเห็นอย่างรอบด้าน ทั้งด้านผลดี/ผลเสีย รวมถึงผลกระทบด้านต่างๆ เพื่อให้เกิดความชัดเจน โดยยืนยันว่า ต้องเดินหน้าก่อสร้างโครงการเทอร์มินอล 2 เพื่อรองรับผู้โดยสารที่เพิ่มมากขึ้น แต่ต้องดำเนินการตามหลักสากล ซึ่งที่ผ่านมามีการปรับแผนแม่บทหลายครั้งแล้ว จึงจำเป็นต้องพิจารณาจากแผนแม่บทเดิมด้วย